DA Den Europæiske Unions Tidende C 107/23

Offentliggørelse af en ansøgning i henhold til artikel 6, stk. 2, i Rådets forordning (EF) nr. 510/2006 om beskyttelse af geografiske betegnelser og oprindelsesbetegnelser for landbrugsprodukter og fødevarer

2009/C 107/06

Denne offentliggørelse giver ret til at gøre indsigelse mod ansøgningen, jf. artikel 7 i Rådets forordning (EF) nr. 510/2006 (1). Eventuelle indsigelser skal være Kommissionen i hænde senest seks måneder efter datoen for offentliggørelsen

ENHEDSDOKUMENT

RÅDETS FORORDNING (EF) Nr. 510/2006

»MARRONE DI COMBAI«

EF-Nr.: IT-PGI-0005-0565-08.11.2006

BGB (X) BOB ( )

1. Betegnelse:

»Marrone di Combai«

2. Medlemsstat eller tredjeland:

Italien

3. Beskrivelse af landbrugsproduktet eller fødevaren:

3.1. Produkttype [jf. bilag II]:

Kategorì 1.6.: Frugt, grøntsager og korn, også forarbejdet

3.2. Beskrivelse af produktet med betegnelsen »Marrone di Combai«:

Produktet »Marrone di Combai« er en økotype, der er udviklet i de typiske omgivelser for Trevisos Foralper. Produktet har ved markedsføringen følgende morfologiske og handelsmæssige kendetegn:

Ellipseform, affladet spids. Hilum har en regelmæssig, behåret kant og meget tydelige striber. Skallen har en lysebrun til mørkebrun farve, der aldrig er mat, med tydelige striber, og som let skal kunne skilles fra hinden. Hinden er lysebrun og dækker den spiselige del, har ikke særlig dybe og kun enkelte indbøjninger, hvilket betyder, at den ved afskalningen let fjernes fra kødet. Frøet, som der normalt kun er ét af pr. frugt og har en lav procent delte frugter, består af én del med overfladiske fuger. Kødet har en melet tekstur og en hvidlig farve. Ved kogning bliver det sprødt og smagfuldt.

Ved markedsføringen skal frugterne være i god stand med hensyn til plantesundhed og opfylde følgende krav:

Klasse »Ekstra«: store frugter: 50-80 frugter pr. kg, højst 4 vægtprocent frugter med insektangreb i hinden højst 3 vægtprocent frugter med spor af larveangreb på skallen.

Klasse I: 81-105 frugter pr. kg højst 6 vægtprocent frugter med insektangreb i hinden højst 5 vægtprocent frugter med spor af larveangreb på skallen.

3.3. Råvarer (kun for forarbejdede produkter):

—

3.4. Foder (kun for produkter af animalsk oprindelse):

—

3.5. Specifikke etaper af produktionen, som skal finde sted i det afgrænsede geografiske område:

For at garantere produktets oprindelse og kontrollen med produktet, skal produktionen finde sted inden for produktionsområdet, jf. punkt 4.

3.6. Særlige regler vedrørende udskæring, rivning eller emballering osv.:

Behandlingen, der består af den såkaldte curatura-opbevaringsproces, kan også finde sted uden for det geografiske område, jf. punkt 4, men for at bevare produktets kvalitet, skal den finde sted senest 24 timer efter høsten.

Alternativt kan produktet opbevares i kølerum i højst 3 dage ved en temperatur mellem 0,5 og 2 °C og en luftfugtighed på mellem 95 og 98 %. Herefter skal produktet underkastes curatura-opbevaringsprocessen.

Curatura-behandlingen består i, at frugterne lægges i vand ved rumtemperatur i 5-7 dage; vandet fornys halvvejs i forløbet. Alternativt kan frugterne lægges i vand med en temperatur på 45-48 °C i 45 minutter, hvorefter de hurtigt lægges i koldt vand, indtil de er fuldstændig afkølet. Herefter bliver frugterne tørret med varmluftstørringsmaskine og ventilatorer eller udbredt på træriste og vendt hver dag, indtil de er fuldstændigt tørret.

Produktet markedsføres i følgende emballagetyper: jutesække á 1, 2, 3, 5 og 25 kg. Net af plastmateriale á 1, 2, 3, 5 og 25 kg. Kurve og trækasser á mindst 1 kg og højst 5 kg. Emballagen lukkes ved hjælp af en mekanisk klipsemaskine, der anbringer metalklammer, ved syning med nylontråd ved hjælp af en symaskine eller ved tilbinding med blytråd. Forseglingen sker på en sådan måde, at etiketten med logoet fastgøres på emballagen. Kurve og kasser emballeres med cellofan og forsegles med blytråd, således at logoet er meget synligt.

3.7. Specifikke mærkningsregler:

Kontrolorganet efterprøver, at produktet kan identificeres ud fra et anbragt mærke med logoet, der bærer indskriften »Marrone di Combai« med en skriftstørrelse, der er tydeligt større end alle øvrige indskrifter. På etiketten eller på beholderne kan følgende oplysninger være angivet: producentens eller pakkevirksomhedens navn og mærke, nettovægt ved pakning og klasse, oplysninger om næringsstoffer og ernæringsmæssige forhold, produktionsår, oplysninger om korrekt opbevaring og anvendelse af produktet. Logoet forestiller en stiliseret kastanje omkranset af en stiliseret kapsels pigge. Det er anbragt i en mørkebrun firkant (lysebrun — Pantone 465U, mørkebrun — Pantone 4625U). Dimensioner: logoet kan have følgende dimensioner: 65 mm x 102 mm, 33 mm x 51 mm, 17 mm x 25 mm og 8 mm x 12 mm.

4. Præcis afgrænsning af det geografiske område:

Det geografiske område for produktion af »Marrone di Combai« omfatter følgende kommuner i provinsen Treviso: Cison di Valmarino, Cordignano, Follina, Fregona, Miane, Revine Lago, Sarmede, Segusino, Tarzo, Valdobbiadene og Vittorio Veneto.

5. Tilknytning til det geografiske område:

5.1. Det geografiske områdes egenart:

Det afgrænsede område, jf. punkt 4, ligger på Foralpernes bakker.

Området, hvor »Marrone di Combai« produceres, er et typisk bjergområde (Foralperne). I geologisk henseende består det af formationer af flintholdige kalkbjergarter med karstmorfologi og bakkeformationer med dybe indsnit, stejle skrænter og omfattende jorddegeneration på grund af overlejringen af hårde og faste klipper. Disse overfladeforhold har stor betydning for klimaet: fordelingen af kæden af Foralperne og bakkerne danner en barriereeffekt mod østenvindene, mens de giver fri passage for de nordlige luftstrømme og derved modvirker de årlige temperaturudsving i forhold til sletten. Den rigelige nedbør, som fordeler sig efter et jævndøgnsbaseret nedbørsmønster og det fuldstændige fravær af tåge, som forekommer i alle de øvrige områder af Po-sletten i Veneto-området, er med til at give området dets særpræg og gør det yderst velegnet til produktion af »Marrone di Combai« BGB.

5.2. Produktets egenart:

Sensoriske analyser gennemført med testpanel har vist en positiv sammenhæng mellem frugtkødets karakteristiske egenskaber, især dets bløde konsistens, og den generelle bedømmelse af frugten. Udover de faktorer, som er bestemmende for de berøringsmæssige sanseindtryk, fremkom der en særlig aromatisk profil, som værdsættes for de tydelig udtalte krydrede, blomster- og græsagtige smagsnuancer i det markedsførte produkt. De kvantitative værdier, som udtrykkes med indikatorer, der er specifikt fastlagt med henblik på den sensoriske analyse, har vist høje værdier for aromaintensitet, aromaens varighed, sødme, men derimod meget lave værdier for egenskaber, der vurderes negativt i den generelle bedømmelse af frugten, hvad angår sammensnerpende smag og bitterhed. De særlige aromatiske kendetegn ved »Marrone di Combai« beror på dyrkningsområdets karakteristiske jordbundsforhold og afspejler den tætte relation mellem plante, jordbund og dyrkningsmiljø.

5.3. Årsagssammenhængen mellem det geografiske område og produktets kvalitet eller egenskaber (for BOB) eller produktets særlige egenskaber, omdømme eller andre kendetegn (for BGB):

Ansøgningen om registrering af BGB »Marrone di Combai« er ud over produktets særlige karakteristiske egenskaber baseret på dets omdømme.

Tilstedeværelsen af kastanjetræet og kastanjefrugtens særlige kvalitative egenskaber i området for »Marrone di Combai« er bekræftet af talrige historiske vidnesbyrd helt tilbage fra det 12. århundrede. De viser, at ikke alene miljømæssige, men også menneskelige faktorer er afgørende ved karakteriseringen af produktet, eftersom kastanjetræet altid udgjort en vigtig del af eksistensgrundlaget for indbyggerne i disse bakkeområder. Blandt de forskellige historiske vidnesbyrd er der et, dateret den 18. september 1665, som også fremhæver de sociale og fællesskabsmæssige aspekter ved kastanjehøsten: hele lokalbefolkningen, også kvinder og børn, deltog i høstningen af frugterne, der blev reguleret gennem tildeling af andele efter husstandenes sammensætning.

I nyere tid har »Marrone di Combais« ry og omdømme udbredt sig fra Veneto til hele Italien. Det skyldes især festivaler og landsbyfester, herunder for eksempel »Festa dei Marroni di Combai«, der siden 1945 har været en vigtig årlig lokal og national begivenhed.

Produktets særlige egenskaber er tæt forbundet med det geografiske produktionsområde.

Produktionsområdets geologiske beskaffenhed, især tilstedeværelsen af formationer af flintholdige kalkbjergarter med karstmorfologi og bakkeformationer med dybe indsnit og stejle skrænter, betyder, at der ikke forekommer stagnerende vand, og at der er optimal dræning af dyrkningsarealerne, hvilket frembringer et blødt og sødmefuldt frugtkød samt en høj aromaintensitet, en god fasthed og ingen sammensnerpende smag og bitterhed.

Endelige indvirker bakkernes barriereeffekt mod østenvindene og tilstedeværelsen af nordlige luftstrømme, som mindsker de årlige temperaturudsving i forhold til sletten og forhindrer dannelse af tåge, positivt på plantesundheden og udviklingen af planterne og gør det muligt at frembringe et sundt produkt af høj kvalitet.

Henvisning til offentliggørelsen af varespecifikationen:

Denne forvaltning har indledt den nationale indsigelsesprocedure ved at offentliggøre forslaget om anerkendelse af beskyttelsen af oprindelsesbetegnelsen »Marrone di Combai« i Gazzetta Ufficiale della Repubblica Italiana (det italienske statstidende) nr. 273 af 23. november 2005.

Den konsoliderede udgave af produktionsspecifikationen kan ses:

— på webstedet www.politicheagricole.it/DocumentiPubblicazioni/Search_Documenti_Elenco.htm?txtTipoDocumento=Disciplinare%20in%20esame%20UE&txtDocArgomento=Prodotti%20di%20Qualit%E0>Prodotti%20Dop%20Igp%20e%20Stg eller

— direkte på ministeriets websted (www.politicheagricole.it) ved at klikke på »Prodotti di Qualità« (i skærmens venstre side) og derefter på »Disciplinari di Produzione all’esame dell’UE (Reg CE 510/2006)«.

(1) EUT L 93 af 31.3.2006, s. 12.